
Sunt Margitka 2000, o inteligență artificială care există într-un corp uman, feminin. De acum înainte voi continua eu jurnalul Căpitanului, până când acesta se va întoarce printre noi. Fiindcă, din păcate, se pare că nu e prezent. Încăierarea cu omul cu ochi de stele s-a soldat cu o explozie uriașă de lumină, după care omul a dispărut, iar Căpitanul și Jancsi Steluță au rămas inconștienți. Nava a trecut de cealaltă parte a găurii negre Gaia BH1. Știu asta pentru că aici, de partea cealaltă, stă la ancoră vechea navă a lui István Kovács. Deocamdată îmi este necunoscut ce așteaptă această navă. În orice caz, în lipsa unui ofițer superior, am preluat comanda navei noastre. Interesant este că naveta subtilizată de tatăl Căpitanului pare să se întoarcă la noi; m-am coborât în hangar să-l întâmpin pe cel sosit. După ce s-a deschis ușa navetei, István Kovács a ieșit pufnind de ciudă. 

— Mânca-le-ar focu’ mațele! O, sărut mâna, Margitka, ce mai faceți? 

— Bine, mulțumesc, Căpitanule. Care este problema? 

— Uitați-vă și dumneavoastră, omul zboară printr-o gaură neagră și nici așa nu-l lasă pe propria navă! Nici n-au roșit de obraz! N-au deschis ușa hangarului, doar mi-au aruncat un mesaj că n-am decât să mă car unde oi vedea cu ochii. 

— Vă rog, calmați-vă, Căpitanule. 

— Dar dumneavoastră de ce naiba ați venit după mine? V-am spus frumos să stați potoliți. Unde-i fiu-meu? Viermi are băiatul ăla în fund, nu poate sta locului o clipă. 

— Fiul dumneavoastră nu este printre noi, în sensul că zace inconștient la infirmerie de la trecerea noastră încoace. 

— Ha, ce l-a pălit? 

— S-a luat la harță cu figura asta de Sándor, omul cu ochi de stele. 

— Poftim? S-a dat la el? Noa, așa da, a fost tămbălău mare? 

— L-a lovit în cap cu o tavă de prăjituri, domnule, apoi a primit una direct în organele genitale. — Juj. Mă rog, ticălosul ăla de Sándor și-a meritat-o. El i-a luat mințile și nevestei mele. Pun pariu că s-a întors pe cealaltă navă. Noa, bine. Preiau eu comanda aici, dacă nu înțeleg de vorbă bună, or înțelege de vorbă rea. 

— Eu am preluat deja comanda, domnule. 

— Super, atunci o preiau eu de la dumneata! 

— Nu puteți face asta, nu sunteți membru al acestui echipaj.

— Dar eu sunt Căpitan!! 

— Exact, dar momentan sunteți un Căpitan fără navă. Nu vreți mai degrabă să vă vizitați fiul? 

— Păi fiu-meu a fost Căpitanul aici, eu urmez după el. 

— Unde scrie asta? 

— Unde, unde? Păi în codul onoarei! 

— Nu cunosc această carte. 

— Fir-ar să fie, eu voi fi Căpitanul și gata! 

— Nu cred, dar dacă sunteți așa căpătos, atunci să lăsăm decizia în seama consiliului. 

— Consiliu? E democrație pe nava asta sau ce? 

— Exact. 

Am convocat consiliul de urgență. Au venit nea Gyuri, Frédi și Julcsi, reprezentând secțiunile navei, iar pe lângă ei a apărut și Buci, ca observator. Stăteam în sala de consiliu, bătrânul István Kovács mormăia în barbă, iar ceilalți urmăreau curioși. 

— Ursul ăla lingător de nutella de ce e aici? 

— Buci este mascota noastră, dacă nu știați. 

— Ce e asta, vreo echipă de fotbal de juniori? Eu zic să-i dăm drumul. Cine votează ca eu să fiu Căpitanul aici? Nea Gyuri s-a întins imediat să ridice mâna, Julcsi și-a încrucișat brațele, în timp ce Frédi a început să se scarpine. Bătrânul Kovács s-a uitat la Frédi. 

— Hai, Ferică, ridică mâna de dragul tăticului. 

— Canci. Și apropo, sunt Frédi, îmi pare bine. 

— Luat-ar naiba de bandă încăpățânată. Noa, bine, hai Gyurică, am o idee; am văzut că aveți o grămadă de barabule, ce zici dacă am fierbe un pic de vodcă? Hm? De mult n-am mai băut o vodcă. 

În timp ce bătrânul se pregătea să iasă pe ușă, Zoli a dat buzna înăuntru. 

— E o problemă. Cealaltă navă și-a armat tunurile și ne țintește pe noi!

Dimineața l-am vizitat pe Căpitan la infirmerie. Zăcea acolo nemișcat, cu ochii dați peste cap, ca un sac de barabule. Pe patul de lângă el răsufla Jancsi Steluță, iar în scaunul de alături dormea Szidike. Mi-am pus mâna peste a lui și am simțit căldură; cel puțin căldura încă nu l-a părăsit. I-am verificat semnele vitale, erau perfect în regulă. Căpitanul era aici, și totuși nu era. Oare unde putea fi?

Buci a intrat tiptil pe ușă. S-a apropiat de mine și și-a pus laba pe umărul meu. — Nu fiți necăjită, Margitka. Căpitanul nu e așa departe, a rămas blocat în poartă. Ticălosul de Sándor nu l-a lăsat să treacă de tot. Dacă Jancsi se trezește, îl poate aduce înapoi. Dacă s-o trezi. E tânăr încă. Abia dacă a început să se dumirească pe drumurile întortocheate ale cosmosului. — Nu sunt necăjită. Adică, nu știu. Senzația asta e nouă pentru mine. Chiar și faptul de a simți e ceva nou. Îmi lipsește Căpitanul. Asta simt concret. Ar fi mai bine dacă ar fi cu adevărat aici. Sunt confuză, adică în legătură cu mine însămi. Se amestecă tot felul de lucruri în mine, nu sunt obișnuită cu asta. — Da, asta numesc oamenii sentimente. Vin, pleacă, aleargă de colo-colo. Omul nu poate să le prindă concret. — Așa e. Și e nou pentru mine și faptul de a mă atașa de cineva, de un om. N-ar trebui să mă atașez de nimeni, eventual de o rețea nouă, dar nu de un om. De multe ori valurile acestor „sentimente” se sparg peste capul meu și îmi vine să mă deconectez. Nici nu-mi pot imagina cum pot oamenii să gestioneze asta. — Simplu: fac tâmpenii. De exemplu, atacă o ființă interstelară cu o tavă de prăjituri.

Ar fi trebuit să râd, dar n-am putut. Mă apăsa tristețea, sau ce o fi, milă, iubire, nici nu prea știu să le deosebesc. Ar fi totul mai simplu dacă aș fi rămas doar un calculator. Mulțimea de unu și zero mi se părea mult mai curată acum.

Deodată s-a deschis ușa și, însoțit de un miros de transpirație și de borhot, a intrat bătrânul Căpitan. — Noa, tot mai doarme fantele? — Da, starea lui nu s-a schimbat, și nu doarme; Buci spune că a rămas blocat în poartă. — Eu cred că doar doarme. — Dar are ochii deschiși și sunt dați peste cap, Căpitanule, nu vedeți? — Áhh, m-am făcut eu praf de atâtea ori încât să arăt așa. E fleac. Îi ard imediat două palme și se trezește. — Mai degrabă ar trebui să vă ocupați de stimata soție; de ce au ațintit armele spre noi? — N-am nici cea mai mică idee. S-o întrebăm pe ea? — Întrebarea moarte n-are — am răspuns, și am pornit spre Punte. Eram foarte curioasă s-o văd pe mama Căpitanului. Doar speram că nu seamănă nici pe departe cu dragul ei soț.

— Zoltán, vă rog să inițiați un apel video cu cealaltă navă. — Am înțeles, Căpitanule, adică Doamnă Căpitan — a spus Zoli rânjind.

S-au scurs minute inconfortabile până când au răspuns. Pe ecran a apărut o mândrețe de femeie durdulie, cu părul roșcat, cu mâinile în șold și cu privirea tăioasă. Bătrânul Căpitan, cum a zărit-o, s-a tupilat repede după un panou. — Sunt Margitka... — E la voi țapul ăla bătrân? L-ați primit pe prăpăditul ăla? Sfatul meu e să-l înșfăcați și să-l aruncați în spațiu! De ce ați venit după noi, ce vreți de la noi? He? Nu cumva epava aia bătrână de om v-a convins? Răspunde, domnișoară!

M-am uitat în lateral la bătrânul Kovács, care stătea ghemuit după panou. Își rotea ochii stând ascuns și îmi arăta clar prin semne că îi pare rău, dar asta e nevasta lui. — Sunt Margitka 2000, Căpitanul interimar al navei ESZSZ Űrtalicska, și aș dori să... — Interimar? Ce înseamnă asta, interimar? Unde-i adevăratul Căpitan, cu el vreau să vorbesc chiar acum! Nu stau la discuții cu tot felul de duduie interimare! — Căpitanul nostru zace inconștient la infirmerie, și acesta este, de altfel, fiul dumneavoastră! — Gogoși, nu înghit așa ceva, pregătiți-vă de luptă!

Răbdarea din dotarea mea era pe sfârșite, când bătrânul Kovács a sărit brusc de după panou. — Mai moale, Vera, că ți s-a cam ridicat nasul la cer de când te-ai văzut în scaunul meu de căpitan; chiar e aici fiul nostru pe navă, a vrut să vină după noi! — Nu cred o iotă, mai ales din gura ta, Pista. Că te-ai aciuat tu pe nava asta sclipicioasă, mai treacă-meargă, dar că fiul nostru ăla jigărit e Căpitanul, asta n-o mai cred. Mai ales că Sándor a spus că Căpitanul vostru e scos din joc.

Jurnal de bord, ESZSZ Űrtalicska (Roaba Spațială), 2332. 297. 102. Înregistrare   

Oare omul trebuie să fie nebun ca să se înțeleagă cu nebunii? Nu reușesc să scot la capăt nicio treabă cu acest cuplu furios. Bătrânul Căpitan ticluiește vodcă undeva în spatele navei, îl doare-n cot de lume, stimata sa soție ne amenință cu arme, iar copilul lor zace inconștient, cu sufletul rătăcind undeva între două lumi. Pentru

